Λάγιος Τίχι

Ο Λάγιος Τίχι (ουγγρικά: Tichy Lajos, 21 Μαρτίου 1935 – 6 Ιανουαρίου 1999) ήταν Ούγγρος ποδοσφαιριστής που αγωνιζόταν ως κεντρικός επιθετικός και μετέπειτα προπονητής. Η ικανότητά του στο σκοράρισμα με ισχυρά σουτ του έδωσε το προσωνύμιο «ο βομβαρδιστής του έθνους» (a nemzet bombázója). Σύμφωνα με την RSSSF είναι ο παίκτης που έχει σημειώσει τα περισσότερα γκολ στην ποδοσφαιρική ιστορία σε συνολικό αριθμό (συμπεριλαμβανομένων των φιλικών) με τουλάχιστον 1.912.

Βιογραφία
Ο Λάγιος Τίχι ξεκίνησε την καριέρα του αγωνιζόμενος για τις ομάδες νέων ΜΕΜΟΣ ΣΕ (1947–50)  και ΜΠΒΣΚ-Ζουγκλό (1950–53). Το 1953 μετακόμισε στη Χόνβεντ Βουδαπέστης. Έκανε το ντεμπούτο του στην ομάδα στις 7 Μαρτίου σε αγώνα με την Σαλγκοταριάνι ΜΤΚ, όπου μπήκε ως αλλαγή και σημείωσε γκολ 19 λεπτά αργότερα. Κέρδισε δύο εθνικά πρωταθλήματα με το  σύλλογο (1954, 1955) που τότε ήταν στην καλύτερη περίοδο της ιστορίας της. 

Εκείνη την περίοδο μεγάλες ομάδες του εξωτερικού όπως η Μίλαν, η Μπαρτσελόνα και κυρίως η Ρεάλ Μαδρίτης εκδήλωσαν ενδιαφέρον να τον αποκτήσουν, όμως ο ίδιος δεν ήθελε να φύγει από τη χώρα του. Ωστόσο, μετά το 1956, η ηγεμονία της ομάδας του τελείωσε: στη διάρκεια της ουγγρικής εξέγερσης, μέρος των παικτών της ομάδας συμπεριλαμβανομένων των κορυφαίων Φέρεντς Πούσκας και Σάντορ Κότσις έφυγαν από το σύλλογο και τη χώρα. Μόνο το 1959, ο σύλλογος κατάφερε να γνωρίσει ξανά επιτυχία, κερδίζοντας το Ουγγρικό Κύπελλο και το Κύπελλο Μιτρόπα, στο οποίο ο Τίχι ήταν πρώτος σκόρερ με 7 γκολ. Την ίδια χρονιά, ήταν ο πρώτος σκόρερ στο πρωτάθλημα με 15 τέρματα και ο καλύτερος παίκτης στην Ουγγαρία. Στη συνέχεια ήταν ο πρώτος σκόρερ του ουγγρικού πρωταθλήματος άλλες τέσσερις φορές. Το φθινόπωρο του 1966 τραυματίστηκε σοβαρά χωρίς να καταφέρει να επανέλθει στην προηγούμενη του κατάσταση. Συνολικά αγωνίστηκε σε 320 παιχνίδια πρώτης κατηγορίας για τη Χόνβεντ και σημείωσε 247 γκολ.

Η διεθνής του σταδιοδρομία ξεκίνησε στα 18 όταν το 1953 ήταν πρωταθλητής Ευρώπης με την εθνική ομάδα νέων της Ουγγαρίας. 
Στο χρονικό διάστημα από το 1955 έως το 1971, αγωνίστηκε στην εθνική ομάδα της Ουγγαρίας, στην οποία έκανε το ντεμπούτο του στις 5 Μαΐου σε έναν αγώνα με τη Νορβηγία, όπου ο σημείωσε το πρώτο του γκολ 11 λεπτά μετά την είσοδό του ως αλλαγή (τελικό αποτέλεσμα 5–0). Οι περισσότεροι από τους παίκτες της «Χρυσής ομάδας», μετά την πολιτική αλλαγή έφυγαν και ο Τίχι καθιερώθηκε στην επίθεση. Στο Παγκόσμιο Κύπελλο του 1958, οι Ούγγροι πήραν την τρίτη θέση στους αγώνες των ομίλων. Παρ' όλα αυτά, ο Τίχι σημείωσε 4 γκολ σε ισάριθμους αγώνες στη διοργάνωση με την εθνική να σημειώνει συνολικά 7 γκολ. Τέσσερα χρόνια αργότερα στο Παγκόσμιο Κύπελλο του 1962, η Ουγγαρία νικώντας την  Αγγλία στη φάση των ομίλων με 2–1 (ένα γκολ του Τίχι) έφτασε στους προημιτελικούς, όπου έχασε από την Τσεχοσλοβακία με 1–0, μετέπειτα φιναλίστ. Ο Τίχι σημείωσε 3 γκολ σε 4 συναντήσεις, ενώ του ακυρώθηκε κανονικό γκολ στον προημιτελικό που θα έστελνε τον αγώνα στην παράταση. Ήταν μέλος της εθνικής Ουγγαρίας που πήρε την τρίτη θέση στο Κύπελλο Εθνών Ευρώπης το 1964.  Στο επόμενο Παγκόσμιο Κύπελλο στην Αγγλία, ο Τίχι ήταν στην αποστολή αλλά δεν αγωνίστηκε έχοντας χάσει τη θέση του στην εθνική. Για την εθνική Ουγγαρίας σημείωσε 51 τέρματα σε 72 επίσημες εμφανίσεις. Παραμένει τέταρτος καλύτερος σκόρερ στην ιστορία της εθνικής Ουγγαρίας. 

Ολοκληρώνοντας την καριέρα του είχε σημειώσει 500 τέρματα σε 610 επίσημους αγώνες.). Συμμετείχε σε εκατοντάδες φιλικούς αγώνες με την ομάδα του και την εθνική σημειώνοντας τουλάχιστον 1.912 σε 1.301 αγώνες. Την αγωνιστική περίοδο 1959–60 σημείωσε 201 τέρματα σε 85 επίσημους αγώνες και φιλικούς αγώνες, ακατάρριπτο ρεκόρ κόσμου, ενώ τη σεζόν 1961–62 154 σε 80 συναντήσεις. Είναι κάτοχος των τεσσάρων από τις πέντε καλύτερες επιδόσεις όλων των εποχών.

Μετά την αποχώρησή του από την ενεργό δράση, έγινε προπονητής δουλεύοντας πρώτα με τη ομάδα νέων (1971–76) και στη συνέχεια την πρώτη ομάδα της Χόνβεντ (1976–82), η οποία το 1980 για πρώτη φορά σε 35 χρόνια, οδήγησε στην κατάκτηση του εθνικού πρωταθλήματος. Ήταν ο πρώτος, και μέχρι στιγμής ο μόνος, που κέρδισε τίτλο πρωταθλήματος ως παίκτης και προπονητής στο σύλλογο. Στη συνέχεια εργάστηκε στο Κουβέιτ  και επέστρεψε στην ομάδα νέων της Χόνβεντ. Το 2019, άνοιξε το αθλητικό κέντρο Τίχι Λάγιος και λίγο πριν, στις 15 Ιουνίου 2019, μία προτομή του  αποκαλύφθηκε στην είσοδο.

Τίτλοι και διακρίσεις
Χόνβεντ
 Πρωτάθλημα Ουγγαρίας (2) : 1954, 1955
 Κύπελλο Ουγγαρίας : 1964
 Κύπελλο Μιτρόπα : 1959
Εθνική Ουγγαρίας 
 Πρωτάθλημα Νέων ΟΥΕΦΑ : 1953
Ατομικές διακρίσεις 
 Πρώτος σκόρερ του πρωταθλήματος (5) : 1959 (15 γκολ), 1961 (21 γκολ), 1962 (23 γκολ), 1963 (13 γκολ), 1964 (28 γκολ) 
 Ποδοσφαιριστής της Χρονιάς στην Ουγγαρία : 1959
 Κορυφαίος σκόρερ στο Κύπελλο Κεντρικής Ευρώπης : 1955–1960

Δείτε επίσης

 Κατάλογος ποδοσφαιριστών ανδρών με 500 ή περισσότερα γκολ 
 Κατάλογος ποδοσφαιριστών ανδρών με 50 ή περισσότερα διεθνή γκολ

Παραπομπές

Εξωτερικοί σύνδεσμοι

 

Ποδοσφαιριστές Χόνβεντ Βουδαπέστης
Ούγγροι ποδοσφαιριστές
Ποδοσφαιριστές Εθνικής Ουγγαρίας
Ποδοσφαιριστές Παγκοσμίου Κυπέλλου 1958
Ποδοσφαιριστές Παγκοσμίου Κυπέλλου 1962
Ποδοσφαιριστές Παγκοσμίου Κυπέλλου 1966
Ποδοσφαιριστές Ευρωπαϊκού Πρωταθλήματος 1964
Επιθετικοί ποδοσφαιριστές
Ούγγροι προπονητές